Aanklaer wat glo kos, klere steel dán verhoor(Argieffoto) Die voormalige hoof van die spesiale handelsmisdaadeenheid in Noordwes se diefstalverhoor sal in Februarie begin. Adv. Jeanette Neveling (53) word daarvan beskuldig dat sy klere en kos ten bedrae van sowat R3 000 gesteel het. Neveling het Woensdag in die Molopo-landdroshof verskyn waar haar verhoordatum vir 28 Februarie vasgestel is. Sy het voorheen aansoek gedoen dat die saak nie vervolg word nie, maar dit is van die hand gewys. Neveling het sedertdien bedank en haar kontrak is op 30 Oktober beëindig. Sy is aanvanklik ná die voorval geskors. Henry Mamothame, woordvoerder van die Nasionale Vervolgingsgesag (NVG) in Noordwes, sê adv. Mashudu Mudau, wat van Limpopo vir die saak gesekondeer is om te verseker daar is geen botsing van belange nie, het aangedui dat die staat gereed is vir verhoor. Neveling is in Februarie vanjaar vir beweerde winkeldiefstal by ŉ kleinhandelaar in die The Crossing-winkelsentrum in Mmabatho in hegtenis geneem. Sy is vroeër op borgtog van R500 vrygelaat.